CSR Racing 2

A **CSR Racing 2** *(vagy rövidítve csak **CSR2**)* egy ingyenesen játszható, gyorsulási versenyzésről szóló telefonos játék, amit a NaturalMotion Games adott ki a CSR Racing folytatásaként 2016. június 29-én, iOS-re és Androidra.

## A játékról

### Ami nem változott

A CSR2 játékmenete - akárcsak a pár éve megjelent CSR Classicsé, - nem szakadt el a CSR Racing gyökereitől. Történetünk ezúttal ismét egy névtelen városban játszódik, melynek körzeteit az eddig megszokott öt helyett négy banda uralja: a Nu Fangz, a Gold Rushers, az Azure Infernos, és a Shax Industries. A negyedik szintet a bandának nem igen nevezhető CSR Grand Finals uralja, ami egy profi sofőrökből álló afféle versenycsapat. Az autók szintén öt külön szintre vannak osztva, egyelőre azonban az itteni autókínálat jóval kisebb számú, mint az első részben.

### Az újdonságok

#### A látvány

A játék egyik legszembetűnőbb újítása a grafika, ami sokkal aprólékosabb és kidolgozottabb az elődökhöz képest: sokan már-már konzolszépségűként írják le azt az felturbózott látványt, amit a játék kapott. Emellett most már lehetőségünk van sokkal részletesebben belenézni saját álomautóinkba: kinyithatjuk a motorháztetőt, a csomagtartót, az ajtókat, sőt, ha kedvünk tartja még autónk belsejében is nézelődhetünk.

#### Testreszabhatóság

Legyen az külső, vagy belső értelemben, autóink testreszabhatósági rendszere is komoly újításokon és változásokon esett át. Vizuális testreszabhatóság terén a játékos sokkal szabadabb kezet kapott saját fantáziájának megvalósítására: sokkal több árnyalatú és fajtájú festést, valamint matricákat kaptunk, melyeket kedvünk szerint alkalmazhatunk autónk különböző paneljein. Emellett lehetőségünk van a felnik lecserélésére, a féknyergek színezésére, akár még a belső kárpitozás színét is megváltoztathatjuk.
Mint ahogy fentebb szó volt róla, megváltozott autónk testreszabhatósága teljesítmény terén is: ugyanazt a hét alkatrészt (motor, turbó, szívócsonk, nitró, alváz, gumik és sebváltó) van lehetőségünk módosítani, a megszokott öt helyett viszont már hat szintje van mindegyiknek. Emellett megjelent a szimulátorjátékokra jellemző finomhangolási opció is, mellyel a nitrónyomást, a guminyomást, valamint sebváltónk áttételét szabályozhatjuk, ahogy csak akarjuk.

#### A többjátékos mód

A CSR2 többjátékos módjának a lelkét ezúttal az aszinkronizált Race The World helyett Live Races adja, vagyis az egymással vívott Online párbajok teljesen valós idejűek. Ebből adódóan a játékosnak lehetősége van kihívni szabad (értsd: nem foglalt) ellenfeleket, akik a kihívást elfogadhatják, vagy akár el is utasíthatják. Utóbbi esetben természetesen nem veszik el az adott Streak.

Igen, a CSR2-ben megmaradt a már jól megismert Streak-rendszer, itt azonban a különféle jutalomkártyákat leváltották a kulcsok (ezekről bővebben lentebb olvashatsz). A vakmerőbbek viszont, hogy érdekessé tegyék a versenyt, fogadhatnak egymással pénz fejében, melyet értelemszerűen a nyertes visz a végén.

Végül pedig, a játékosnak lehetősége van különböző, más játékosok által alapított bandákba szegődni, mellyel a szintén online **Bandabajnokságokon** mérheti össze tudását másokkal szemben.

#### A ládák és a kulcsok

*Fő cikk: Rare Imports*
A CSR2 másik nagy újításába tartozik a **Rare Imports**, melynek segítségével a játékos pénzt, alkatrészeket, és ritka autókat nyerhet.